CELEX: 62021TN0525
Language: bg
Date: 2021-08-27 00:00:00
Title: Дело T-525/21: Жалба, подадена на 27 август 2021 г. — E. Breuninger/Комисия

25.10.2021   
            
            
               BG
            
            
               Официален вестник на Европейския съюз
            
            
               C 431/46
            
         
      Жалба, подадена на 27 август 2021 г. — E. Breuninger/Комисия
      (Дело T-525/21)
      (2021/C 431/54)
      Език на производството: немски
      
         Страни
      
      
         Жалбоподател: E. Breuninger GmbH & Co. (Щутгарт, Германия) (представител: M. Vetter, Rechtsanwalt)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени съгласно член 264, параграф 1 ДФЕС решението на ответника от 28 май 2021 г. (държавна помощ SA.62784),
               
            
                  —
               
               
                  да осъди ответника да заплати направените от жалбоподателя съдебни разноски.
               
            
         Основания и основни доводи
      
      Жалбоподателят изтъква две основания в подкрепа на жалбата.
      
                  1.
               
               
                  Първо основание: явна грешка в преценката
                  Ответникът допуснал явна грешка в преценката, доколкото установил в обжалваното решение, че германската схема за помощи „Allgemeine Bundesregelung Schadensausgleich, COVID-19“ (Обща федерална схема за обезщетяване, COVID-19) е съвместима с вътрешния пазар съгласно член 107, параграф 2, буква б) ДФЕС. Предоставянето на възможност да кандидатстват за помощ само на предприятия с дейност в няколко стопански сектора, които генерират най-малко 80 % от оборота си от дейности, пряко засегнати от мерките по затваряне, било произволно и одобряването на схемата за помощи било непропорционално. Долната граница от 80 % премахвала, без каквато и да било обективна причина, причинно-следствената връзка между мерките по затваряне и произтичащите от тях вреди за дружества с дейност в няколко стопански сектора, тъй като такива дружества можело да не получат никакво обезщетение, макар да били пряко и значително засегнати от държавните мерки и произтеклите от тях съществени загуби. Това водело до нарушение на конкуренцията както по отношение на конкурентите в стопански сектори, засегнати от пандемията от COVID-19, така и по отношение на тези, осъществяващи дейност в стопански сектори, които не са засегнати от пандемията от COVID-19.
               
            
                  2.
               
               
                  Второ основание: нарушение на процесуалните права по член 108, параграф 2 ДФЕС
                  Решението на ответника било опорочено поради неизвършване на надлежна проверка и неизпълнение на задължението за мотивиране. Ответникът не предоставил възможност на жалбоподателя да изрази съмненията си относно съвместимостта на схемата за помощи с вътрешния пазар в хода на процедурата по предварително разглеждане. Освен това ответникът не изложил пълни мотиви за решението си да одобри схемата за помощи.